L’Arxiu Valencià del Disseny reflexiona en un col·loqui sobre el valor patrimonial i cultural de la memòria empresarial

## L’Arxiu Valencià del Disseny reflexiona en un col·loqui sobre el valor patrimonial i cultural de la memòria empresarial

Professionals del disseny i el teixit empresarial valencià s’han donat cita al Saló de Graus de la Fundació Universitat Empresa ADEIT per a conversar i debatre sobre el valor de la preservació del llegat cultural i patrimonial de les empreses valencianes en un col·loqui organitzat per l’Arxiu Valencià del Disseny (AVD).

Sota el títol **‘El valor de la memòria: disseny i cultura empresarial hui’,** moderat pel Catedràtic de la UPV de Gestió del Disseny **Manuel Lecuona,** el col·loqui ha comptat amb la participació de representants de tres empreses valencianes amb una forta vinculació i compromís amb el disseny, que han compartit les seues històries i orígens empresarials basades en el disseny com a factor estratègic: Vicente Pons, director Comercial de **Point**; Alejandra Gandía-Blasco, directora Creativa de **Gandia Blasco Group**; i Javier Pastor, director Artístic i d’Estratègies de Comunicació d’**Expormim**.

La trobada ha comptat amb la presència de la vicerectora de Cultura i Societat, **Ester Alba**; dels codirectors de l’Arxiu, **Vicente Pla** i **Xavier Giner**, així com dissenyadors i professorat i autoritats acadèmiques.

La trobada s’inscriu en una de les línies de treball que l’AVD està impulsant, en connexió amb el món productiu i empresarial valencià, com a part del seu objectiu de convertir-se en una instància de transferència a la societat i valorització dels elements patrimonial i cultural del disseny.

En paraules de Lecuona: “el concepte de memòria és molt ampli; per tant, difús, també ric i transversal, i per això uneix molt bé el binomi de cultura del disseny i món empresarial”. En aquest sentit, la conversa ha abordat el dia a dia de cadascuna d’aquestes tres empreses quant a la seua estratègia, recursos i accions dedicades a la preservació de la memòria.

“El disseny forma part de l’ADN de Point des dels orígens, vinculat amb l’ofici i el concepte artesanal”, ha expressat **Vicente Pons**. Per la seua part, **Alejandra Gandía-Blasco** ha assenyalat “la necessitat de connectar amb el que estava passant a València d'aquell moment” com a eix i motor d’implantació de la cultura del disseny en l’estratègia empresarial de Gandia Blasco. En últim lloc, **Javier Pastor** s’ha referit a la memòria emocional i l’estratègia d’empresarial d’Expormim “des d’una mirada contemporània a l’herència personal i històrica de l'empresa, vinculada amb el *ratán*, concretada en una proposta de producte que es projecta cap al futur, des d’eixa manufactura tradicional”.

Lecuona ha tancat el col·loqui remarcant la necessitat i importància de crear una narrativa arran la memòria de les empreses, lligada a una cultura patrimonial de projecte: “un valor no tangencial que requereix una documentació ampla i transversal de tot el bagatge d’una empresa, des de cartes comercials, fins a fotografies, documents de comptabilitat, etc., com a part d’eixe llegat a la societat”.

**L’Arxiu Valencià del Disseny** és un projecte gestionat per la Universitat de València, mitjançant la **Fundació General UV** i amb **l'EASD València**, finançat per l’**Agència Valenciana de la Innovació**, que naixia amb la donació dels llegats professionals dels dissenyadors Lola Castelló i Vicent Martínez -a les quals posteriorment s’han afegit altres aportacions del món del disseny, l’entorn acadèmic i investigador i el teixit empresarial valencià-, amb l’objectiu de promoure i fomentar l'apreciació de les aportacions del disseny a la cultura i l'economia de les nostres societats.

Galeria d'imatges 

### Col·loqui ‘El valor de la memòria: disseny i cultura empresarial hui’

Arxivat en:

, Arxiu Valencià del Disseny
, Fundació General UV

## Altres Notícies

Col·loqui a La Nau amb motiu dels 100 anys d’Arqueologia a la Universitat de València

Col·loqui amb Isabel Morant a La Nau sobre la intel·lectual i matemàtica francesa Mme du Châtelet

L’Escola Europea Lluís Vives de la UV analitza les profundes transformacions econòmiques i geopolítiques en dos col·loquis a La Nau

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar